03.09 2026
Til Byrådet i Syddjurs Kommune
Vedr. Budgetoplægget 2027 området Natur, teknik og miljø
Afsender: Valentin Havbo, AMR, Teknisk service

Som AMR i Teknisk service, og medarbejder i Syddjurs Kommune anerkender jeg Byrådets opgave i at finde balance i Syddjurs Kommunes budget 2027.
Jeg vil med mit høringssvar gerne være med til at kvalificere de endelige beslutninger der skal tages på vores område.
Jeg deler derfor her nogle opmærksomhedspunkter, og opfordrer til at I vil tage min kvalificering til efterretning i jeres beslutninger.
Jeg ønsker at skærpe jeres opmærksomhed på de afledte effekter af besparelser og investeringer på vores område.

Vi skal i Syddjurs sørge for, at vi har de nødvendige fysiske rammer til løsning af alle opgaver i kommunen, hvilket betyder at vi både skal bygge nyt og renovere hvor behovet er.
Jeg ser en positiv gevinst i forebyggende tiltag samt en højere grad af inddragelse af Facility management.

I Budgetoplægget 2027 vil puljen til bygningsvedligehold reduceres i årene 2027-2031 med samlet kr. 12 mio. Efterfølgende vil nævnte beløb på kr. 12 mio. tilbageføres driftsbudgettet med kr. 4 mio. årligt i perioden 2032-2034.
Jeg vil gerne fremhæve, at fastfrysning af et så stort beløb i indeværende samt kommende 3 år, sandsynligvis mærkbart vil få følgende afledte konsekvenser:

· Vores budget til opgaverne vil de kommende 3 år være sårbart for de opgaver og behov der løbende opstår
· Det vil lægge et yderligere pres på eksisterende og store efterslæb på bl.a. bygningsvedligeholdelse inde/ ude samt teknik 
· At fastlåse midler i budgettet vil have negativ betydning for prioritering af kr./ ører til eksisterende og kommende behov for reparationer og vedligehold af materiel, bygninger, inventar mv
· De tiltagende komplekse lovkrav på bygningsområdet til bl.a. brandsikring, opbevaring af elektriske apparater, solceller, indeklima og asbesthåndtering vil uagtet i høj grad belaste vores budget
· Det besværliggør i den grad, at vi kan lave flerårige vedligeholdelsesplaner for vores bygninger, da budgettet til opgaverne bliver mindre og økonomien usikker, hvor opgaverne stadig eksisterer og samtidig bliver flere samt mere komplekse
· Samlet set udfordres vores eksisterende forebyggende tiltag i og omkring vores bygninger

